La Frantscha ha strusch 1200 onns

Da Guiu Sobiela-Caanitz

Igl è gist cumparì in cudeschet da giaglioffa davart I'istorgia da Frantscha dapi I'onn 8431). L'autur, Peter C. Hartmann, ha lavurà 1971-1981 a l'lnstitut istoric tudestg da Paris ed è dapi 1988 professer a I'Universitad da Magonza. Lezza citad, oz chapitala da Renania, pajais che cunfina cun Alsazia e Lorena, è vegnida occupada pliras giadas d'armadas franzosas ed è stada schizunt 1801-1814 iI center administrativ d'in district napoleonic. Hartmann ha pia sa basà sin bunas premissas per scriver iI tom da be 128 paginas che la chasa editura I'ha incumbensà d'elavurar. Plis chapitels meritan da vegnir legids attentamain da tgi che vul chapir meglier iI passà d'in pajais fitg impurtant per iI svilup da noss continent.

Splendur spiertala e guerra d'extirpaziun
"Tenor la concepziun da I'editur deditgescha dapli spazi al temp iI pli recent". (p. 8), pia pauc al temp medieval. Nov paginas da maister (9-17) resumeschan bunamain tschintgtschient onns, da la naschientscha dal Reginam francon dal vest e la "guerra encunter ils Bretons" (p. 9) fin tar "I'omicidi giudizial da I'Urden dal tempel" (1307-1314, p. 17). Tgi che legia lez toc chatta ina descripziun exacta da cultura e societad en la Frantscha da quella giada, numnadamain la Burgogna romanica dals muntgs da Cluny e lura da Bernard da Clairvaux (1090-1153), la Champagne da las fieras grondas en quatter citads e dal poet Chretien de Tramess (ca. 1150-1190), la Normandia romanica e "la construcziun dal chor per la baselgia abaziala da Saint-Denis, I'emprim bajetg da stil gotic (1137-1143) (...). Ils doms gotics da Noyon, Laon, Soissons [trais citads da Picardia, GSC], Paris e. u. v. fan impressiun cun lur picturas, lur sculpturas artisticas e lur fanestras da vaider che traglischan da bellezza, sco en Chartres e la Sainte-Chapelle da Paris" (p. 14). Era per la chapitala menziuna l'autur iI svilup da I'universitad. EI ometta I'atgna cultura da la mesadad sid dal pajais, ils trubadurs ed iI linguatg provenzal; tuttina declera'l manidlamain I'instituziun da la pasch da Dieu "che vegniva da Frantscha meridiunala" (p. 13; vairamain da Catalugna) e la "cuntrabaselgia", dals catars "cun blers nobels da las regiuns en iI sid (...). Ina cruschada proclamada dal papa, sper ponderaziuns politicas, ha manà a I'extirpaziun brutala dals catars (1209-1229)" (p. 17).

Violenzas e crudaivladad
Las paginas davart la perioda 1307-1643 n'èn betg uschè bunas. L’autur taschenta iI connex profund da las dretgiras nauschas instituidas da Filip IV (retg 1285-1314) encunter ils chavaliers dal Tempel. Il filosof da Neuchàtel Denis de Rougemont (1906-1985) scriva: "Lez suveran d'in stadi mediocher enturn Paris na renconuscheva pli nagin imperatur sco superiur (...). EI ha fatg dar enturn las ureglias aI papa e lura translocà iI papat sez sut sia atgna avugadia"2). Suenter sursiglia Hartmann set decennis decisivs (1453-1525) cun la conquista e l'acquisiziun da pajais impurtants entras ils retgs (Bretagna, Burgogna, Provenza). En cuntrast cun lezs chapitels senza schlantsch vegnan lura dus puncts culminants dal manual. Il docent da Magonza ha gizzà sia plima per descriver la said da pussanza da Ludivic XIV (retg 1643-1715) encunter la Renania: "EI ha entschet 1679 a schlargiar sia preponderanza continentala, cun conquistas entras violenzas ed agressiuns che han finalmain vilentà iI rest d'Europa. EI ha annectà grondas parts d'Alsazia e plis vitgs renans, conquistà la citad imperiala da Strassburg e la fortezza da Casal en Piemunt (...) e fatg devastar t. a. Speyer e Heidelberg" (p. 34). Exactas èn era las paginas davart ils mazzaments collectivs e las persecuziuns religiusas dals onns 1792-1794: "La regenza ha decidì da destruir la Vendée e cumonda da mazzar tuts bandits sco era dunnas, mattas ed uffants (...). Ella tegneva la populaziun da lezza regiun per ina razza da brigants ch'ins na pudeva assimilar e stueva pia extirpar. Mortas en tranter 120'000 e 250'000 persunas" (p. 49). L'autur n'emblida betg las 600 guardias svizras "mazzadas e mutiladas bestialmain" (p. 44) da la fulla che ha prendì d'assagl 1792 iI palazi dal retg a Paris. 

Encunter Roma e la Germania
Il davos punct culminant dal manual tracta I'uscheditga Terza Republica, proclamada 1870, confirmada 1875 ed abolida 1940. Era per ils onns 1881-1905 punctuescha Hartmann las persecuziuns religiusas, "acziuns encunter ils urdens religius, serrada da lur scolas e scumond d'instruir, interrupziun da las relaziuns diplomaticas cun iI Vatican, separaziun rigurusa da baselgia e stadi. Ils bajetgs da baselgias e presbiteris restavan però possess statals. La republica ha ordinà l'inventar da tut quai che las baselgias possedevan, schizunt tabernachels, chaleschs e monstranzas; quai ha chaschunà reacziuns violentas e revoltas da cartents" (pp. 81-82). Il minister d'educaziun Paul Bert (1833-1886) cumparegliava ils spirituals cun "iI filoxera che sa zuppa sut la feglia da vit", chaschunond la ruina da blers viticulturs; ils pleds da Bert "palaisan ina sort naziunalissem che disfida da tut quai che deriva da I'ester, da Roma sco da Germania"3). Hartmann enumerescha lura las parts essenzialas da "I'immens imperi colonial" (p. 82) e menziuna "iI naziunalissem cumbattiv ed iI patratg da vendetga che pretendeva da recuperar I'Alsazia-Lorena" cedida 1871 (p. 83). L’autur descriva uschia la tenuta da Frantscha envers la republica tudestga da Weimar (1919-1933): "La diplomazia franzosa intendeva cunzunt franar la Germania (...) entras in sistem d'allianzas, numnadamain cun Belgia 1920, Pologna 1921, Tschecoslovachia 1924 (stadi stgaffì 1918 grazia a la Frantscha), Rumenia 1926, Jugoslavia 1927 (...) ed Uniun sovietica 1932" (p. 84).

Raquintar e chapir il passà
En las paginas lungurusas davart ils davos sis decennis manca perencunter mintga idea centrala. L'autur avess duì scursanir e sa limitar a paucs chapitels tematics sco "integraziun europeica", "politica africana", "vita spiertala", "regiunalisaziun" e. u. v.; quai n'ha'l dentant betg fatg. EI na di nagut da l'influenza marxista sovietica che ha tschorventà onns ed onns l'intelligenza franzosa, nagut da pensaders curaschus sco l'istoricher Jules Isaac (1877-1963) ed il filosof Jacques Maritain (1882-1973) che han gidà a renovar il patratgar catolic en il temp da Vatican II. Hartmann taschenta er ils decennis d'avugadia franzosa savens dubiusa en stadis "francofons" d'Africa, cun il genocid d'almain 600'000 Tutsis 1994 en Ruanda. Il manual na cuntegna gnanc ina lingia da conclusiun, nagina prova d'interpretar ils strusch milliduatschient onns resumads. Tgi che l'ha legì sto pia tschertgar scleriment tar varsaquantas da las 43 ovras numnadas en la bibliografia (pp. 123-124), ubain en in essai classic sco "Frankreichs Uhren gehen anders" (1954) dal politolog Herbert Lüthy 4). La glista da suverans e chaus dal stadi (p. 122) ed il register da persunas (pp. 125-128) pussibiliteschan da duvrar il cudeschet era sco ovra da consultaziun; insuperà resta però il Ploetz Frantscha 5). Hartmann ha pia scrit ina survista che sa cumpona da tocs ineguals, ils ins propi buns, entant ch'auters temas al surdumandavan evidentamain.

1) Peter C. Hartmann. Geschichte Frankreichs. Minca (C. H. Beck) 1999. ISBN 3-406-44724-4.
2) Denis de Rougemont. Lettre ouverte aux Européens. Paris (Albin Michel), 1970, p. 43
3) René Rémond. L'anticléricalisme en France 2a ed. Bruxelles (Complexe ISBN 2-81027-153-0) 1985. pp. 190-191.
4) Versiun franzosa schlargiada: A l'heure de son clocher. Paris (Calmann-Lévy) 1955. 
5) Wilfried Loth. Frankreich-Ploetz. Französische Geschichte zum Nachschlagen. Friburg/Br. e Würzburg (Ploetz) 1985. ISBN 3-87640-304-9.